**Ministru kabineta noteikumu projekta**

**“Grozījumi Ministru kabineta 2005. gada 27. decembra noteikumos Nr. 1001 “Doktora zinātniskā grāda piešķiršanas (promocijas) kārtība un kritēriji”” un “Grozījumi Ministru kabineta 2013. gada 16. aprīļa noteikumos Nr. 202**

**“Kārtība, kādā izsniedz valsts atzītus augstāko izglītību apliecinošus dokumentus”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2013. gada 16. aprīļa noteikumos Nr. 202 “Kārtība, kādā izsniedz valsts atzītus augstāko izglītību apliecinošus dokumentus”” paredz izmaiņas izsniedzamajā doktora diplomā, iekļaujot tekstu: “zinātnisko doktora grādu “Zinātnes doktors (e)”(*Ph.D.*)”, ar ko tiek ieviests vienotais zinātniskais doktora grāds. Ar šo noteikumu projektu vienlaikus tiek veikti attiecīgi grozījumi Ministru kabineta noteikumu projekts “Grozījumi Ministru kabineta 2005. gada 27. decembra noteikumos Nr. 1001 “Doktora zinātniskā grāda piešķiršanas (promocijas) kārtība un kritēriji””, kas paredz vienotā zinātniskā doktora grāda “Zinātnes doktors (e)” *Ph.D.* norādīšanu lēmumā par zinātniskā doktora grāda piešķiršanu. 2018. gada 1. aprīlī stājās spēkā grozījumi Augstskolu likumā, līdz ar to tiek precizēti Ministru kabineta 2013. gada 16. aprīļa noteikumi Nr. 202 “Kārtība, kādā izsniedz valsts atzītus augstāko izglītību apliecinošus dokumentus”” (turpmāk – MK noteikumi Nr. 202) un Ministru kabineta 2005. gada 27. decembra noteikumos Nr. 1001 “Doktora zinātniskā grāda piešķiršanas (promocijas) kārtība un kritēriji”” (turpmāk – MK noteikumi Nr. 1001), lai tajos esošā terminoloģija atbilstu Augstskolu likumā lietotajai terminoloģijai attiecībā uz zinātniskā doktora grāda apzīmējumu.Papildus minētajam, Ministru kabineta noteikumu projekts “Grozījumi Ministru kabineta 2013. gada 16. aprīļa noteikumos Nr. 202 “Kārtība, kādā izsniedz valsts atzītus augstāko izglītību apliecinošus dokumentus”” paredz samazināt informācijas apjomu, kas augstskolām jāsniedz Izglītības un zinātnes ministrijai un, ņemot vērā, ka 2018. gada 1. janvārī stājās spēkā grozījumi Augstskolu likumā, tiek precizēta MK noteikumu Nr. 202 7. pielikuma “Diploma pielikums” 3.2. apakšpunkta piezīme, lai tā atbilstu Augstskolu likuma 59.2 un 59.3 pantā lietotajai terminoloģijai. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Ministru kabineta noteikumu projekts “Grozījumi Ministru kabineta 2013. gada 16. aprīļa noteikumos Nr. 202 “Kārtība, kādā izsniedz valsts atzītus augstāko izglītību apliecinošus dokumentus”” ir izstrādāts, pamatojoties uz Izglītības likuma 14. panta 1. punktu un atbilstoši 01.02.2018 grozījumiem Augstskolu likumā (stājas spēkā 01.04.2018) (turpmāk – 1. noteikumu projekts). 2. Ministru kabineta noteikumu projekts “Grozījumi Ministru kabineta 2005. gada 27. decembra noteikumos Nr. 1001 “Doktora zinātniskā grāda piešķiršanas (promocijas) kārtība un kritēriji”” ir izstrādāts pamatojoties uz 01.02.2018 grozījumiem Augstskolu likumā (stājas spēkā 01.04.2018) (turpmāk – 2. noteikumu projekts). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1) 2018. gada 1. aprīlī stājas spēkā grozījumi Augstskolu likumā, kas noteica, ka pēc akadēmiskās doktora studiju programmas apguves tiek piešķirts *zinātniskais doktora grāds*. Zinātniskās darbības likumā, kurš tika pieņemts 2005. gada 14. aprīlī, ir lietots cits formulējums – *doktora zinātniskais grāds*. Pašlaik noteikumu Nr. 1001 vairākos punktos lietotā terminoloģija neatbilst pašos noteikumos pieteiktajiem terminu lietojumiem, kas neatbilst juridiskās tehnikas prasībām un ir konstatētas terminoloģijas nekonsekvences Augstskolu likuma un MK noteikumu Nr. 1001 un MK noteikumu Nr. 202 normās. Atbilstoši Augstskolu likuma terminoloģijai tiek izdarīti attiecīgie grozījumi MK noteikumu Nr. 1001 un MK noteikumu Nr. 202 tekstā, aizstājot vārdus “doktora zinātniskais grāds” ar vārdiem “zinātniskais doktora grāds” (attiecīgā locījumā).(1. noteikumu projekta 1. punkts un 2. noteikumu projekta 2., 3., 4. un 5. punkts).2) Kopš 2009. gada *doktora* *zinātnisko grādu* piešķiršanai izmanto Latvijas Zinātnes padomes (turpmāk – LZP) izstrādātu nomenklatūru, kas apstiprināta ar LZP 2009. gada 30. marta lēmumu Nr. 1-1 “Zinātnisko grādu nomenklatūra Latvijas Republikā” (turpmāk – nomenklatūra). 2014. gada 17. jūnijā ar vēstuli Nr. 1/3.N-64 un 2017. gada 8. maijā ar vēstuli Nr. 1/3.N-31 LZP vērsās Izglītības un zinātnes ministrijā (turpmāk – IZM) ar ierosinājumu noteikt, ka visiem Latvijā piešķiramajiem *doktora zinātniskajiem grādiem* ir viens nosaukums – zinātnes doktors (e) (*Ph.D.)*. Filozofijas doktoru (latīņu valodā *Philosophiae doctor*,saīsinājums – *Ph.D.* vai *PhD*) kā zinātniskā grāda nosaukumu ar attiecīgo saīsinājumu (angļu valodā *Doctor of Philosophy*, saīsinājums – *D.Phil.*, *DPhil*) plaši lieto daudzās pasaules valstīs, un tas ir atpazīstams kā vienots zinātniskā grāda nosaukums gan augstākās izglītības jomā, gan arī starptautiskajā zinātniskajā sabiedrībā. Līdztekus nosaukumam “Filozofijas doktors” atsevišķās valstīs lieto arī cita veida vienotā grāda nosaukumu “Zinātnes doktors” (latīņu valodā – *Scientiae Doctor* (*Sc.D*.)  un angļu valodā – *Doctor of Science*), kas ir starptautiski atpazīstams ekvivalents nosaukumam “Filozofijas doktors”. Lielākajā daļā valstu vienoto grādu, ar atsevišķiem izņēmumiem, piešķir visās zinātnes nozarēs, piemēram, “filozofijas doktors fizikā” vai “filozofijas doktors literatūrā”. Vienots zinātniskā grāda apzīmējums veicinās Latvijā iegūtā doktora zinātniskā grāda atpazīstamību un atzīšanu ārvalstīs, kas ir būtiski mūsdienu zinātniskās darbības apstākļos. Būtiski, ka latviskais nosaukums “Zinātnes doktors” un tā latīņu valodas saīsinājums *Ph.D.* ļaus atšķirt zinātnisko grādu kā nacionālajā, tā arī starptautiskā mērogā no pasaulē piešķiramajiem (un arī nākotnē Latvijā paredzētajiem) profesionālajiem grādiem, piemēram, mākslas doktors.Ņemot vērā augstākminēto un saskaņā ar Augstskolu likuma 59. panta pirmās daļas trešo punktu, kas nosaka, ka atbilstoši valsts akreditētajai studiju programmai augstskolā var iegūt *zinātnisko doktora grādu*, IZM izstrādāja 1. noteikumu projektu, kas paredz izteikt 5. pielikuma “Doktora diploms” (paraugs) 3. punktu *Diploma 3. lappuse* jaunā redakcijā, aizstājot tajā vārdus “<zinātnes nozares nosaukums (ģenitīvā)> **doktora zinātnisko grādu** <zinātnes apakšnozares nosaukums (lokatīvā)> <starptautiskais apzīmējums>” ar vārdiem “*zinātnisko doktora grādu* Zinātnes doktors (e) (*Ph.D.*) <zinātnes nozares nosaukums (lokatīvā)>”. 1. noteikumu projekta paredzēts, ka personai, kura normatīvajos aktos par promocijas kārtību un kritērijiem noteiktajā kārtībā iegūs zinātnisko doktora grādu līdz 2019. gada 31. decembrim, var izsniegt diplomu atbilstoši šo noteikumu 5. pielikuma Doktora diploma paraugam, kas bija spēkā līdz šo grozījumu spēkā stāšanas dienas. Sākot ar 2020. gada 1. janvāri doktora diploms tiks izsniegts ar jaunu ierakstu – “Zinātnes doktors (e)”, (*Ph.D.*), norādot attiecīgo zinātnes nozari. Pēc 2020. gada 1. janvāra personas, kuras pirms šī termiņa ieguva zinātnisko doktora grādu ar citu (līdzšinējo) nosaukumu, oficiālajā apritē (piemēram, darba attiecībās, starptautiskajā komunikācijā u.c.) varēs izmantot šo grāda nosaukumu un saīsinājumu bez ierobežojumiem kā līdzvērtīgu jaunajam zinātniskā doktora grāda apzīmējumam (1. noteikumu projekta 3. un 5. punkts).3) Pamatojoties uz Oficiālo publikāciju un tiesiskās informācijas likumā pārejas noteikumu 7. punktu, laikraksts “Latvijas Vēstnesis” izdots līdz 2013. gada 1. janvārim. Ņemot vērā minēto, nepieciešams precizēt noteikumus, aizstājot visā noteikumu Nr. 1001 tekstā vārdus “laikraksts “Latvijas Vēstnesis”” ar vārdiem “oficiālais izdevums “Latvijas Vēstnesis”” (attiecīgajā locījumā) (2. noteikumu projektā 1. punkts).4) Atbilstoši 1. noteikumu projekta 3. un 5. punktam IZM izstrādā arī grozījumus MK noteikumu Nr. 1001, papildinot noteikumu Nr. 1001 31. punktu ar vienotā zinātniskā doktora grāda apzīmējumu atbilstoši LZP ierosinātajam. Vienlaikus 2. noteikumu projektā arī ir paredzēts, ka grādus ar nosaukumiem un to saīsinājumus, kuri pašlaik norādīti lēmumā par attiecīgās doktora studiju programmas akreditāciju pirms šo noteikumu spēkā stāšanas dienas, var piešķirt ne vēlāk kā līdz 2019. gada 31. decembrim.(2. noteikumu projekta 6. un 7. punkts).5) Abi noteikumu projekti paredz, ka grādus ar nosaukumiem un to saīsinājumus, kuri pašlaik ir norādīti lēmumā par attiecīgas doktora studiju programmas akreditāciju pirms šo noteikumu spēkā stāšanas dienas var piešķirt ne vēlāk kā līdz 2019. gada 31. decembrim. Minētais nozīmē, ka līdz 2019. gada 31. decembrim augstskolas, kurām doktora studiju programmas akreditācijas termiņš ir ilgāks nekā 2019. gada 31. decembris, vēršas Akadēmiskās informācijas centrā (turpmāk – AIC) ar vienu iesniegumu, kurā lūdz veikt atbilstošas izmaiņas attiecīgajās studiju virziena akreditācijas lapās, pamatojoties uz Administratīvā procesa likuma 72. pantā noteikto, ka augstskola var prasīt iestādi (AIC) izlabot administratīvā akta tekstā acīmredzamas pārrakstīšanās vai matemātiskā aprēķina kļūdas, kā arī citas kļūdas un **trūkumus, ja tas nemaina lēmuma būtību.** AIC veic izmaiņas akreditācijas lapā uz studiju akreditācijas komisijas lēmuma pamata saskaņā ar Ministru kabineta 2015. gada 14. jūlija noteikumu Nr. 407 “Augstskolu, koledžu un studiju virzienu akreditācijas noteikumi” 8.6. apakšpunktu un 62. punktu. Saskaņā ar Ministru kabineta 2015. gada 14. jūlija noteikumiem Nr. 409 “Nodibinājuma “Akadēmiskās informācijas centrs” maksas pakalpojumu cenrādis” šādu trūkumu novēršana administratīvajā aktā nav AIC maksas pakalpojums, līdz ar to nerada augstskolām papildus izmaksas un nerada administratīvo slogu. Tās programmas, kurām akreditācijas termiņš ir līdz 2019. gada 31. decembrim vai arī, ja tiek atvērti jauni studiju virzieni, par ko iesniegums iesniegts pirms šo noteikumu spēkā stāšanas dienas, bet vēl nav pieņemts lēmums par virziena vai programmas licencēšanu vai akreditāciju, augstskolai būs jāveic korekcijas šajos iesniegumos, visās doktora studiju programmās norādot iegūstamo *zinātnisko doktora grādu* – Zinātnes doktors (*Ph.D.)* (1. noteikumu projekta 5. punkts un 2. noteikumu projekta 7. punkts).6) Pašlaik noteikumu Nr. 202 41. punkts nosaka, ka: “Atbildīgā persona katru gadu sastāda pārskatu par diplomu un diplomu veidlapu apriti laikposmā no 1. janvāra līdz 31. decembrim ([10.pielikums](https://likumi.lv/ta/id/256157-kartiba-kada-izsniedz-valsts-atzitus-augstako-izglitibu-apliecinosus-dokumentus%22%20%5Cl%20%22piel10%22%20%5Ct%20%22_blank)). Kopīgos diplomus un kopīgo diplomu veidlapas minētajā pārskatā izdala vienkopus kā atsevišķu diplomu veidu ([10.pielikums](https://likumi.lv/ta/id/256157-kartiba-kada-izsniedz-valsts-atzitus-augstako-izglitibu-apliecinosus-dokumentus%22%20%5Cl%20%22piel10%22%20%5Ct%20%22_blank)). Pārskatu apstiprina augstākās izglītības iestādes vadītājs un to līdz nākamā gada 31. janvārim iesniedz Izglītības un zinātnes ministrijā.” Ievērojot to, ka atbilstoši Ministru kabineta 2010. gada 17. augusta noteikumu Nr. 788 “[Valsts izglītības informācijas sistēmas saturs, uzturēšanas un aktualizācijas kārtība](https://likumi.lv/ta/id/215853-valsts-izglitibas-informacijas-sistemas-saturs-uzturesanas-un-aktualizacijas-kartiba%22%20%5Ct%20%22_blank)”” 12.punktam no 2017.gada 1.janvāra informācija par studējošajam izsniegtajiem izglītības dokumentiem (diplomiem) jāievada Valsts izglītības informācijas sistēmā. Līdz ar to informācija par izsniegtajiem diplomiem, kas minēta noteikumu nr. 202 41. punktā, tagad ir pieejama Valsts izglītības informācijas sistēmā un tāpēc vairāk nav nepieciešams šo pašu informāciju augstskolām gatavot un iesniegt IZM rakstiski. Attiecībā uz diplomu veidlapu apriti informējam, ka pārskatos esošo informāciju par diplomu veidlapām IZM neizmanto. Ņemot vērā minēto, 2. noteikumu projektā paredzēts augstskolām neuzlikt par pienākumu sūtīt IZM pārskatu par diplomu un diplomu veidlapu apriti (1. noteikumu projekta 2. punkts).7) Saskaņā ar 2017. gada 16. novembra likumu “Grozījumi Augstskolu likumā”, kas stājās spēkā 2018. gada 1. janvārī, Augstskolu likuma 59.2 panta piektā daļa nosaka, ka iepriekšējā izglītībā sasniegtu studiju rezultātu atzīšanas kārtību un kritērijus nosaka Ministru kabinets, proti, augstskolā vai koledžā apgūtu studiju moduļu vai studiju kursu, ko persona augstskolā vai koledžā apguvusi kā klausītājs, atzīšanas kārtību un kritērijus, un 59.3 panta otrā daļa nosaka, ka ārpus formālās izglītības apgūto vai profesionālajā pieredzē iegūto zināšanu, prasmju un kompetenču atzīšanas kārtību un kritērijus nosaka Ministru kabinets. MK noteikumu Nr. 202 7. pielikuma “Diploma pielikums” 3.2. apakšpunkts paredz, ka diploma pielikumā jānorāda studiju programmas ilgums gados un kredītpunktos. Ņemot vērā to, ka studiju programmas ilgums gados ir īsāks, ja personai ir atzītas ārpus formālās izglītības apgūtās vai profesionālajā pieredzē iegūtās zināšanas, prasmes un kompetences, kā arī iepriekšējā izglītībā sasniegti studiju rezultāti un atzīšanas rezultātā piešķirti kredītpunkti, minētā apakšpunkta piezīme paredz, ka īpaši ir norādāms, ja studējošajam piešķirti kredītpunkti atzīšanas ceļā. Ņemot vērā to, ka ir stājušies spēkā grozījumi Augstskolu likumā, nepieciešams precizēt MK noteikumu Nr. 202 7. pielikuma “Diploma pielikums” 3.2. apakšpunkta piezīmi, lai tā atbilstu Augstskolu likuma 59.2 un 59.3 pantā lietotajai terminoloģijai (1. noteikumu projekta 4. punkts). |
| 3. | Projekta izstrādē iesaistītās institūcijas un publiskas personas kapitālsabiedrības | IZM. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | IZM, augstskolas, zinātniskās institūcijas, doktoranti, doktora zinātniskā grāda pretendenti. |
| 2. | Tiesiskā regulējuma ietekme uz tautsaimniecību un administratīvo slogu | 2. noteikumu projekta regulējums atceļ pienākumu augstskolām sūtīt IZM pārskatu par diplomu un diplomu veidlapu apriti, kas samazinās augstskolas administratīvo slogu. |
| 3. | Administratīvo izmaksu monetārs novērtējums | Projekti šo jomu neskar. |
| 4. | Atbilstības izmaksu monetārs novērtējums | Projekti šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Apvienotā anotācija sagatavota Ministru noteikumu “Grozījumi Ministru kabineta 2005. gada 27. decembra noteikumos Nr. 1001 “Doktora zinātniskā grāda piešķiršanas (promocijas) kārtība un kritēriji”” projektam un Ministru kabineta noteikumu “Grozījumi Ministru kabineta 2013. gada 16. aprīļa noteikumos Nr. 202 “Kārtība, kādā izsniedz valsts atzītus augstāko izglītību apliecinošus dokumentus”” projektam. |
| 2. | Atbildīgā institūcija  | IZM |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Nav. |
| 2. | Sabiedrības līdzdalība projekta izstrādē | Projekti vienlaikus ar izsludināšanu Valsts sekretāru sanāksmē tiks publicēti Izglītības un zinātnes ministrijas mājaslapā. |
| 3. | Sabiedrības līdzdalības rezultāti | Tiks norādīti, iesniedzot projektu izskatīšanai Ministru kabinetā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | IZM, augstskolas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekti šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

valsts sekretāre Līga Lejiņa

16.07.2018.

D. Stepanovs, 67047971

dmitrijs.stepanovs@izm.gov.lv

N. Mazure, 67047940

nadezda.mazure@izm.gov.lv